Der er så mange dejlige steder i Nordjylland. Alligevel er det ikke en landsdel, som turisterne har fået ordentligt øje på endnu. Mens resten af landet har øget antallet af overnatninger med 45 procent over de seneste ti år, så er overnatningerne stagneret i det nordjyske. - Vi har ikke været gode nok til at differentiere os fra resten af landet. Vi skiller os simpelthen ikke ud fra mængden, siger Ann Marie Søborg Karkov, der er direktør i VisitNordjylland. Nordjyllands turistbrancher var tirsdag samlet til konference i Aalborg. Her skulle de sammen diskutere markedsføringen af regionen og finde de vigtigste, nordjyske attraktioner: - Vi har rigtig mange ting at byde på, men vi kan ikke kommunikere om dem alle sammen. Det, vi skal have fokus på, er de fyrtårne, der er så vigtige eller skelsættende, at turisterne skal rejse fra resten af landet eller vores nærområder for at se dem, siger Ann Marie Søborg Karkov. Mere markedsføring VisitNordjylland fordobler markedsføringsbudgettet i år fra 15 millioner til 30 millioner for at gøre Nordjylland mere synlig for turisterne. Budgettet stiger også de kommende år, så det i 2021 kommer til at ligge på 50 millioner kroner. Det glæder Jørgen Høll, der er direktør for Skallerup Seaside Resort: - Jeg tror, vi har den der nordjyske mentalitet, der betyder, at vi er lidt for mådeholdne i, hvad vi går og siger. Vi skal måske være lidt mere... Jeg vil ikke sige københavnere, men vi skal fortælle mere om, hvor dygtige vi er, så folk får øjnene op for, hvad vi kan, siger Jørgen Høll. Noget af det, der skal fortælles mere om, er indendørsaktiviteter, så regnvejr ikke skræmmer turisterne væk: - Det handler jo om at sælge, hvad der er at lave, når det regner. Vi har jo mange interessante museer og attraktioner, hvor man kan være inde, når det regner. Jeg synes, Nordjylland favner det hele, siger Ann Marie Søborg Karkov.

Referat:
Turisterne valfarter til resten af Danmark, men i Nordjylland er turismen stagneret. Nu skal det løses ved større fokus på de største attraktioner i landsdelen.